Minn meta bdew is-seduti tat-Tribunal għall-utenti u l-vittmi tad-droga f'Settembru li għadda, dan it-Tribunal ippresedut mill-Kummissarju Vicky Scicluna ra b'kollox iktar minn 480 każ. Minkejja dan l-ammont kbir ta' każijiet f'perjodu qasir ta' seba' xhur, il-Kummissarju Scicluna saħqet mal-KullĦadd li kull persuna tingħata attenzjoni individwali. "Għalkemm in-numri huma importanti, jien niżgura li kull persuna tingħata l-ħin neċessarju għall-każ individwali tagħha." Il-pulizija pajżana u l-qraba tal-utenti wkoll għandhom rwol Il-Kummissarju tispjega li meta l-persuna tidħol fil-kamra tat-tribunal issib lilha u lill-pulizija li jkunu lebsin b'mod pajżan. "Jien nitkellem ma' kull klijent li jattendi u nipprova nrendi l-konverżazzjoni u l-mistoqsijiet personali kemm jista' jkun ħalli nieħu stampa aħjar tal-ħajja tal-persuna." Scicluna tispjega kif tistaqsi lill-persuna għalfejn qed tuża d-drogi, u minn hemm tissokta d-diskussjoni ibbażata fuq dak li joħroġ mid-dettalji tar-risposta. Hawnhekk il-pulizija wkoll jieħdu l-irwol ta' persuni li jridu jagħtu l-għajnuna, u jinkoraġixxu lil dawk li għandhom bżonn din l-għajnuna biex jaċċettawha. Scicluna tispjega li fil-kamra ma jkun hemm ebda viżitaturi, bħal ma jista' jkun hemm preżenti fil-Qorti, iżda l-qraba tal-persuna jistgħu jakkumpanjawha, speċjalment jekk din tkun taħt l-età. Il-qraba li jattendu s-seduta wkoll għandhom rwol importanti għaliex jgħinu biex tiġi provduta stampa iktar ċara tal-istil ta' ħajja tal-persuna u l-aġir tagħha. "Ġeneralment il-persuni jikkoperaw u japprezzaw li qed nieħdu interess fis-sitwazzjoni u fil-bżonnijiet tagħhom, u li qed nippruvaw nagħtu l-għajnuna." Il-Kummissarju tisħaq li xi wħud saħansitra jinfaqgħu jibku meta jħossu li hemm xi ħadd li jimpurtah mill-problemi tagħhom, filwaqt li oħrajn jiddikjaraw li din l-esperjenza kienet biżżejjed biex iġġiegħlhom jirrealizzaw li d-drogi huma ħżiena u li jġibu biss konsegwenzi negattivi. Minn hemmhekk Scicluna tipproċedi billi tibgħat ir-referrals lill-aġenziji speċjalizzati, u tibqa' ssegwi l-każijiet skont il-bżonn. Quddiem it-tribunal jidhru tliet tipi ta' utenti Il-kummissarju tispjega li f'dan it-tribunal jidhru tliet tipi ta' utenti tad-droga. L-ewwel tip huwa dawk li jużaw id-drogi b'mod rikreattiv; jiġifieri dawk li jibdew jesperimentaw bid-drogi għall-gost. It-tieni tip huma l-utenti; jiġifieri dawk li qegħdin jużaw id-droga regolari b'mod li resqin lejn il-vizzju. Imbagħad it-tielet tip ta' utenti huma l-addicts; jiġifieri dawk li nqabdu l-ewwel darba, iżda jkunu ilhom jużaw id-droga. Dawk li nqabdu l-ewwel darba, magħrufa bħala first-time offenders, jistgħu jaċċettaw l-għajnuna b'mod volontarju. Madankollu, dawk li jerġgħu jinqabdu jiġu obbligati jaċċetaw l-għajnuna. "Jien nibgħat referral lid-Drug Offenders Rehabilitation Board li min-naħa tiegħu jgħaddi d-dettalji lill-ħaddiema soċjali, li eventwalment tiltaqa' mal-persuna u tfassal pjan ta' kura li jrid jiġi osservat. Jekk il-persuna ma ssegwix dan il-pjan, din titressaq quddiem maġistrat u tista' tiġi ssentenzjata għal tliet xhur ħabs, multa ta' €500, jew it-tnejn f'daqqa. "Jekk persuna ma tikkoperax il-sitwazzjoni teskala," tisħaq Scicluna. Għajnuna immedjata tagħmel differenza kbira Scicluna tispjega li s-sistema ġiet imfassla b'tali mod li dawk l-utenti rikreattivi li użaw id-droga darba u jirrealizzaw li għamlu żball, ikunu jistgħu jħallsu l-penali u jibqgħu għaddejin b'ħajjithom, mingħajr ma tintmess il-kondotta. Madankollu, dawk l-utenti li qegħdin fit-triq tal-vizzju jaf jispiċċaw jidhru quddiem it-tribunal għat-tieni darba, u hemm tiskatta l-proċedura ta' għajnuna obbligatorja. Il-Kummissarju tisħaq li l-għajnuna immedjata li tingħata f'din is-sistema hija kruċjali għall-futur ta' dawn il-persuni. Għal dawk li jużaw id-drogi b'mod rikreattiv, din l-esperjenza ġeneralment tkun biżżejjed biex tgħinhom jiffaċċjaw il-konsegwenzi negattivi tad-drogi u jwaqqfuhom għal kollox. Mill-banda l-oħra, l-utenti jinqabdu fi stadju bikri u b'hekk jirċievu l-għajnuna neċessarja minn kmieni biex ma jkomplux fit-triq tal-vizzju u jsiru addicts. L-addicts, imbagħad, jingħataw għajnuna immedjata biex tittaffa l-problema u jibdew jirkupraw. It-tribunal itaffi l-piż mill-Qrati Huwa kkalkulat li iktar minn kwart tal-persuni residenti fil-Faċilità Korrettiva ta' Kordin qed jistennew li tinqata' s-sentenza tagħhom mill-Qorti. Mistoqsija jekk dan it-tribunal itaffix il-piż minn fuq il-Qorti, Scicluna ssostni li dan żgur huwa l-każ. F'seba' xhur it-tribunal ra qrib il-500 każ. Kieku dawn il-każijiet kien ikollhom jidhru quddiem il-Qort. Hekk il-Qorti issa tista' tikkonċentra iktar fuq każijiet oħra li jridu jidhru quddiem Maġistrat. "Għalhekk it-Tribunal mhux biss qed joffri għajnuna fil-ħin, imam qiegħed jevita wkoll li jinħolqu iktar kriminali, għaliex qed jinqabdu kmieni. B'dan il-mod it-Tribunal qed jgħin ukoll biex inaqqas il-kriminalità." Scicluna ssostni li normalment l-użu tad-droga huwa sinjal ta' dwejjaq jew problem. "Huwa lingwaġġ li jkellima dwar kawża li trid tiġi mifhuma." Il-Kummissarju ssostni li, wara kollox, Kapitlu 537 huwa intitolat Treatment not Imprisonment. "B'hekk qed nirrikonoxxu li l-mod kif niġġieldu d-droga huwa billi noffru l-għajnuna, u fejn neċessarju, nimponuha. B'din il-liġi qed niżguraw li jkun hemm inqas kriminali, inqas addicts, u iktar persuni li huma konxji tal-ħsara li d-drogi jagħmlu fil-ħajja ta' kull persuna li tagħmel użu minnhom."